《同杨方士》
宋代·刘弇

媪神臂阴关，一水下辰卯。青玉走万岑，收来不容稍。

荡为无涯津，谽谺究深窅。谁乎张嚵咽，吞嚼争一饱。

复疑刺秦魄，环柱怒方拗。直前孰长驱，横骛孰侵钞。

或来浩无旁，或去削如剽。长年雷车轰，尽心转蓬扫。

舂容送日月，汩𣹜乱昏晓。老蛟非无须，一掬擅囷窌。

鳊鲂杂鳅虾，嬉沫佐阴傲。翩彼晋高真，羽驾殄遗狡。

直下锢三泉，所补决非小。今无垂涎忧，过者色犹愀。

苍波耆旧空，断石风烟老。琳宫跨崚嶒，像设俨缃缥。

尔来南北帆，坐阅几飞鸟。我作六月游，未觉烦暑到。

抚旧感徂迁，商功愧论报。方寸洗濯心，得君此同调。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。